Afrigter hoor sy lot oor seksklagteCollan Rex. Foto: Facebook Collan Rex (22) is Vrydag in die Palm Ridge-hooggeregshof op verskeie hordes aanklagte van aanranding en seksuele aanranding skuldig bevind. Regter Peet Johnson het Rex, die voormalige waterpolo-afrigter van Parktown Boys’ High School in Johannesburg, op 12 aanklagte van aanranding en 144 aanklagte van seksuele aanranding skuldig bevind. Rex het vroeër skuld beken op die 144 aanklagte van seksuele aanranding. Hy het egter op die 183 oorblywende aanklagte, wat verkragting en poging tot moord ingesluit het, skuld ontken. Maroela Media het vroeër berig Rex is Maandag vrygespreek op van die aanklagte teen hom, onder meer van poging tot moord, molestering, aanranding en die blootstelling van ŉ kind aan pornografie. Tydens die verhoor het verskeie seuns getuig hoe Rex hulle in ŉ wurggreep beetgekry het wanneer hy met hulle gestoei het. Van die seuns het ook getuig dat Rex seks met hulle gesimuleer het en aan hul geslagsdele gevat het. Rex het vroeër vandeesweek gesê hy besef nou dat dit onvolwasse was om leerders by die skool te wurg. “Ek was baie onvolwasse en as ek nou terugkyk, kon ek meer verantwoordelik gewees het en dinge beter hanteer het. Ek besef dit was kinderagtig en ek moes daarmee opgehou het.” Rex, wat ook eens op ŉ tyd ŉ leerder by dié skool was, is in hegtenis geneem nadat hy op kringtelevisiebeeldmateriaal vasgevang is waar hy glo ŉ leerder onbehoorlik betas en die kamers by die skool se koshuis binnegaan. Rex het bedank toe die bewerings teen hom aan die lig gekom het en is tans uit op borgtog van R3 000.